Broj: 711-I-658-M-188/22-04-19

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Zorana Majstorovića, zamjenika gradonačelnika Grada Ploče do 20. svibnja 2021.g., za davanjem mišljenja Povjerenstva**,na 169. sjednici održanoj dana 29. travnja 2022.g. donosi sljedeću

**ODLUKU**

**Na temelju članka 23. stavka 6. ZSSI-a, daje se suglasnost obvezniku Zoranu Majstoroviću, zamjeniku gradonačelnika Grada Ploče do 20. svibnja 2021.g., da u razdoblju od 18 mjeseci nakon prestanka obnašanja navedene dužnosti, bude imenovan na radno mjesto direktora trgovačkog društva Komunalno održavanje d.o.o., s obzirom da iz utvrđenih okolnosti konkretnog slučaja, vezanih za poslovne odnose između Grada Ploča i navedenog trgovačkog društva, koji su nastali za vrijeme mandata obveznika Zorana Majstorovića, ne proizlazi postojanje sukoba interesa navedenog obveznika.**

Obrazloženje

Zahtjev za davanjem suglasnosti Povjerenstva podnio je obveznik Zoran Majstorović, zamjenik gradonačelnika Grada Ploče do 20. svibnja 2021.g. U Povjerenstvu zahtjev je zaprimljen 08. travnja 2022. pod poslovnim brojem 711-U-4097-M-188/22-01-4, povodom kojeg se vodi predmet broj M-188/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Zoran Majstorović obnašao dužnost zamjenika gradonačelnika Grada Ploče od 9. lipnja 2017.g. do 20. svibnja 2021.g. Slijedom navedenog, obveznik Zoran Majstorović dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da mu je nakon održavanja lokalnih izbora u svibnju 2021. godine i objave konačnih rezultata izbora za gradonačelnika i zamjenika gradonačelnika Grada Ploča dana 21. svibnja 2021. godine, prestao mandat na dužnosti zamjenika gradonačelnika Grada Ploča. Nadalje, obveznik navodi da uzimajući u obzir odredbe Zakona traži potrebnu prethodnu suglasnost Povjerenstva za imenovanje na upravljačku funkciju, odnosno za direktora trgovačkog društva čiji je osnivač i 100% vlasnik Grad Ploče. Obveznik dostavlja i pregled međusobnih poslovnih odnosa, uz napomenu da kao bivši zamjenik gradonačelnika nije sudjelovao u nekom od navedenih poslova na način da bi potpisivao ugovore u ime Grada Ploče. Obveznik navodi da se radi o sljedećim ugovorima:

1.Ugovor o održavanju javnih površina na području Grada Ploča (ugovor se sklapa svake godine) - ugovor temeljem kojeg trgovačko društvo Komunalno održavanje d.o.o. obavlja sljedeće poslove: čišćenja ulica i ostalih javnih površina, održavanje zelenih površina, sanaciju nogostupa, rive i drugih javnih površina, održavanje spomenika i spomen obilježja, održavanje dječjih igrališta, održavanje nerazvrstanih cesta, održavanje javne rasvjete, blagdansko uređenje i opremanje Grada, održavanje groblja, održavanje građevina namijenjenih obavljanju javnog prijevoza.

2. Ugovor o upravljanju odlagalištem otpada Lovornik - aktualan

3. Ugovor o korištenju i upravljanju tržnicama Grada Ploča - istekao prije četiri godine (2018. godine), nije produživan, ali Komunalno održavanje d.o.o. i dalje održava jer su registrirani za tu djelatnost.

Nadalje, obveznik napominje da postoje i određeni poslovni odnosi između trgovačkog društva Komunalno održavanje d.o.o. i Grada Ploča, ali su isti sklapani u periodu prije ili poslije isteka njegovog mandata (2017. - 2021.). Slijedom navedenog, obveznik traži, a uzimajući u obzir odredbe članka 23. stavka 1. i 6. Zakona, prethodnu suglasnost temeljem koje gradonačelnik Grada Ploča, u funkciji Skupštine trgovačkog društva Komunalno održavanje d.o.o. može donijeti odluku kojom ga se imenuje za direktora istog trgovačkog društva.

Uvidom u sudski registar Trgovačkog suda u Dubrovniku utvrđeno je da je pod brojem MBS: 090025954 upisano trgovačko društvo Komunalno održavanje d.o.o. čiji je jedini osnivač Grad Ploče, a kao osoba ovlaštena za zastupanje imenovana je osoba Mateja Pirjevac, koja društvo zastupa samostalno i pojedinačno od 04. siječnja 2022.g.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 7. istog članka ZSSI-a propisano je da će u slučaju iz stavaka 1. ovoga članka, Povjerenstvo obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 5. stavkom 4. ZSSI-a propisano je da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo je dana 12. travnja 2022.g. od obveznika zatražilo dostavu preslika navedenih ugovora kao i podatak je li na bilo koji drugi način, osim potpisivanjem ugovora, sudjelovao u poslovnim odnosima između Grada Ploče i trgovačkog društva Komunalno održavanje d.o.o.

Obveznik Zoran Majstorović je dana 19. travnja dostavio zatražene preslike ugovora te je naveo da su Ugovori o održavanju javnih površina na području Grada Ploča sklapani za vrijeme njegova mandata kao zamjenika gradonačelnika Grada Ploča, ali da nije ni na koji način osobno sudjelovao u određivanju sadržaja istih, već su to radile stručne službe zajedno s tadašnjim direktorom trgovačkog društva, a zapravo je riječ o standardnim ugovorima koji se sklapaju svake godine. Nadalje, navodi da je Ugovor o upravljanju odlagalištem otpada Lovornik zapravo sklopljen u lipnju 2022. godine, netom nakon što je prestao obnašati dužnost 21. svibnja 2021. godine, ali da ga je naveo u Zahtjevu samo iz razloga jer je zbog svoga položaja bio upoznat s planom donošenja predmetnog Ugovora. Također navodi da, osim što je bio upoznat, nije sudjelovao u određivanju sadržaja istog već su to radile stručne službe zajedno s tadašnjim direktorom trgovačkog društva. Nadalje, navodi da je Ugovor o korištenju i upravljanju tržnicama Grada Ploča sklopljen još 2013. godine, ali je isti istekao za vrijeme dok je on obnašao dužnost, točnije u ožujku 2018. godine, tako da također ni na koji način nije sudjelovao u sklapanju istog, osim što je za isti saznao po početku obnašanja dužnosti. Zaključno, obveznik navodi da su stručne službe Grada i direktor trgovačkog društva dogovarali detalje predmetnih ugovora, a konačno ih je sve odobravao i potpisivao gradonačelnik.

Uvidom u dostavljene ugovore Povjerenstvo je utvrdilo kako su iste potpisivali direktor trgovačkog društva Komunalno održavanje d.o.o. Goran Štrbić i gradonačelnik Grada Ploča Mišo Krstičević.

Povjerenstvo stoga obrazlaže kako iz prikupljene dokumentacije proizlazi da je za vrijeme mandata obveznika Zorana Majstorovića, između Grada Ploče kao tijela javne vlasti u kojem je obveznik obnašao dužnost i trgovačkog društva Komunalno održavanje d.o.o., gdje obveznik po prestanku mandata namjerava obnašati dužnost direktora, bilo poslovnih odnosa. Povjerenstvo je stoga navedene poslovne odnose cijenilo u smislu postojanja okolnosti iz kojih bi proizlazio eventualni sukob interesa navedenog obveznika.

Međutim, Povjerenstvo ističe kako unatoč činjenici da su postojali poslovni odnosi između Grada Ploča i trgovačkog društva Komunalno održavanje d.o.o., iz pribavljene dokumentacije proizlazi da obveznik Zoran Majstorović nije ni na koji način sudjelovao u njihovom nastanku, niti je potpisivao ugovore.

S obzirom na sve navedeno, Povjerenstvo je sukladno članku 23. stavku 7. ZSSI-a dalo suglasnost obvezniku Zoranu Majstoroviću da prije proteka 18 mjeseci od prestanka obnašanja dužnosti prihvati imenovanje na upravljačku funkciju u trgovačkom društvu Komunalno održavanje d.o.o., s obzirom da iz utvrđenih okolnosti konkretnog slučaja ne proizlazi postojanje sukoba interesa navedenog obveznika.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Zoran Majstorović, putem dostavljene e-mail adrese
2. Objava na internetskoj stranici Povjerenstva
3. Pismohrana